Charles, par la grace de Dieu roi de France: savoir faisons à tous présens et advenir de la partie de notre procureur ou baillage d’Aucerre et de noz bourgois et habitans dudit lieu, nous avoir esté monstrées et exhibées certaines lettres faictes et passées par manière d’ordonnance par le lieutenant de notre bailli dudit Aucerre, desquelles la teneur s’ensuit. A tous ceulx qui ces présentes lettres verront: Jehan Regnier le jeune, escuier, lieutenant de noble homme monsieur Gasselin du Bos, seigneur de Raincheval, chevalier et chambellan du roy nostre sire, bailli de Sens et d’Aucerre, salut. Savoir faisons que comme dès le XVIe jour de décembre derrenièrement passé, par le conseil, advis et délibération des advocats et procureurs du roy notre sire, à Aucerre, des bourgois jurez de ladite ville, et de plusieurs autres notables personnes d’icelle ville, gens d’eglise et autres à ce présens, et pour l’utilité de la chose publique et obvier à plusieurs inconvéniens, eussions ordonné et fait édit et ordonnance que d’illec en avant en ladite ville d’Aucerre on ne vendroit ne pourroit vendre draps, se premiers et avant toute œuvre ilz n’estoit apprêtez; c’est assavoir retonduz et moillez afin comme sont ceulx que que l’on vent en la bonne ville de Paris, et s’il estoit trouvé que lesdiz draps depuis qu’ils seroient aprestez, retondus et moillez et aprez ce qu’ilz auroient esté vendus ne feussent deuement aprestez, retonduz et moillez, afin ceulx qui achète les auroient pour raison et à cause de l’intèrest et pertes et dommaiges qui adviendroient pour ce deffault, auroient et pourroient avoir contre cellui ou ceulx qui venduz les auroient, recours, action et poursuite se bon leur sembloit, et avec ce seroient iceulx vendeurs privez de vendre draps par quinze jours entiers, et par tant de foiz comme ilz y méprendroient; laquelle ordonnance le roy nostre dit seigneur par ses lettres-patentes en laz de soie et cire verte, eust ratiffié, loué, gréé, approuvée et confermée. Nous, depuis toutes ces choses, eu conseil et advis avec lesdiz advocat et procureur du roy et autres personnes notables de ladite ville, et sur ce oiz les marchands drapiers d’icelle ville et cité d’Aucerre, gens d’eglise et autres congnoissans ou fait de ladite marchandise, et considéré tout ce qui en cete partie fait à considérer, et qui de raison nous puet et doit mouvoir, en empliant ladite ordonnance et sans préjudice ou innovation d’icelle, avons derechief ordonné et ordonnons pour le bien iet utilité communs que en ladite ville et cité, et partout le baillage, prévosté et ressort d’Aucerre les draps qui dorésenavant se vendront, seront vendus tout aprestez, moillez et tonduz, afin au regart et en tant qu’il touche seulement les draps qui seront vendus à détail; et quand aux draps à vendre en gros ilz pourront estre vendus sans estre moillez ne retonduz et à tout la layne, tant en ladite ville et cité d’Aucerre, comme par tout le bailliage, prévosté et ressort d’illec. Si donnons en mandement au prevost d’Aucerre ou son lieutenant que les choses dessus dictes face crier et publier solempnellement et par tout ladite prevosté et ressort, et ces présentes ordonnances face tenir et garder par la forme et manière que déclairé est cy-dessus. En tesmoing de laquelle chose nous avons fait seeller ces lettres de notre seel. Donné à Auxerre, le XXIIIIe jour du mois de janvier M. CCCC. et VII, ainsi signé: Champfremeux. Lesquelles lettres dessus transcriptes avons agréables, et l’ordonnance et status contenus en icelles, de nostre pléniere puissance et auctorité royal pour le bien et utilité de la chose publique, louons, gréons, ratifions et approuvons, et d’abondant par ces présentes les confirmons. Si donnons en mandement à noz bailli et prévost dudit Aucerre et à tous autres justiciers et officiers, ou à leurs lieuxtenans et à chacun d’eulx, si comme à lui appartiendra, que ces présentes aprobation et confirmation facent tenir et garder sans enfraindre. Et que ce soit ferme chose et estable à tousjours, nous avons fait mettre notre seel à ces présentes, sauf en autres choses notre droict et l’autruy en toutes. Donné à Paris le IXe jour de mars, l’an de grace M CCCC et VII, et de notre règne le XXVIII. Par le roi à la relation du conseil: De Rouvres. Scellé du grand sceau de cire verte.